Wie laaste lag oor klimaatsverandering | Maroela Media
Verskeie insiggewende dokumente en artikels het die jongste tyd die lig gesien waarin die kwessie van klimaatsverandering, en die mens se rol daarin, met erns gestel word.
'n Verkorte weergawe van Louis Meintjies, algemene bestuurder van TLU SA se artikel in Harvest, het pas in dié organisasie se internasionale bulletin verskyn. Hy verskaf belangrike data oor hoe klimaatsverandering wêreldwyd reeds 'n impak het, en stel dit dat geen boer, sakeman of eiendomsontwikkelaar onaangeraak bly nie.
Die Belgiese koerant, De Standaard, gaan verder en publiseer 'n artikel onder die opskrif, Dat 2016 die warmste jaar ooit was, is ons eie skuld. Daarin word na 'n wetenskaplike verslag verwys wat tot die gevolgtrekking kom dat die huidige siklus nie maar deel van 'n natuurlike siklus is wat die aarde periodiek tref nie. Die mens dra skuld, en volgens die navorsers, alleen skuld vir die huidige krisis. Die stygende seevlak en rekordtemperature van die see op sommige plekke soos by Alaska en Australië, word bespreek. In Indië is 580 mense in drie maande in hittegolwe dood.
Seker die onthullendste artikel oor die stygende seevlak het in die tydskrif Live Science verskyn. Hiervolgens kan die stygende seevlak dié eeu reeds die Kennedy Ruimtesentrum in Florida bedreig, asook die oudste Engelse nedersetting in Noord-Amerika, Jamestown.
Verder kan tot 13 000 argeologiese terreine onder die see verdwyn. Volgens die navorsers kan die styging in seevlak dié eeu een meter wees, en tot 5 meter of meer in daaropvolgende eeue. Sowat 40 persent van die wêreldbevolking woon in areas wat kwesbaar is vir die stygende seevlak.
Terwyl twyfel oor of klimaatsverandering hoegenaamd plaasvind al minder word, is diegene wat nie die mens se hand daarin wil sien nie, nie so haastig om van siening te verander nie. Ander erken die klimaatsverandering, en dat die mens 'n rol speel, maar dat die hoofoorsake elders te vinde is.
Bekende kosmoklimatoloë staan byvoorbeeld vas daarby dat die huidige klimaatsverandering presies inpas met 'n sonsiklus wat tevore ook klimaatsverandering tot gevolg gehad het.
Wat belangrik is, is dat voorbereidings lank vooraf gedoen moet word. Dit is immers doodgewoon dom om 'n nuwe stad te bou in 'n gebied wat eersdaags onder water, of in 'n woestyn gaan staan. Vir die Wes-Kaap is behoorlike beplanning gedoen, maar 'n onderskatting oor hoe gou dit gaan toeslaan het die owerhede met die broek afgevang.
En soos Meintjies dit stel – min mense gaan nie geraak word nie.
Sien Nobel prys wenner in fisika "Ivar Giaever –
Global Warming Revisited op YouTube:
Soveel mens soveel sieninge. Is dit nie net 'n verskoning vir klimaat manipulering nie.
Daar is welgestelde groepe wat die wereld graag wil sien ondergaan. Een voorbeeld is om kriminele toe te rus met die wereld se menseregte en vryheid, ander voorbeeld is vernietiging van kultuuridentiteit, en dan is daar doelbewuste klimaatsverandering.
Hierdie storie van klimaatsverandering of verwarming of verkoeling word nou al vervelig. Daar is soveel manipulasie van "feite" dat alles afhang wie die artikels skryf. Dit gaan maar weer alles oor beheer van lande en natuurlik geld maak vir die rykes.
Dankie Herman. Baie mooi gestel. Die kern van die saak bly nogsteeds dat die aarde in elk geval verwarm vanwee verskeie faktore al die afgelope +/-15 000 jaar. Elke mense/dier wat asemhaal en hitte uitstraal is dus besoedelaars. Die ordegrootte van die mens en sy masjiene se bydrae tot aardverwarming bly steeds onbekend bloot omdat meeste van die eskterne faktore (niks met die mens te make nie) nie gekwantifiseer (kan) word nie. Dit klink amper soos die bees en hoederpastei – een bees en een hoender?
Moenie dat ENIGIEMAND jou vertel daar is iets soos "global warming" klitmaatsverandering…noem dit wat jy wil!